Diari Oficial de la Generalitat Valenciana


Sumari del DOGV 6436, del 12-01-2011 (2011/113)

RESOLUCIÓ de 10 de gener de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni de col·laboració entre el Ministeri de Cultura i la Conselleria de Cultura i Esport per a l'aportació i la distribució de crèdit per a l'adquisició de fons bibliogràfics per a la millora de les biblioteques públiques.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6436

Data del DOGV
:   12-01-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/113


Data del document
:   10-01-2011

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 10 de gener de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni de col·laboració entre el Ministeri de Cultura i la Conselleria de Cultura i Esport per a l'aportació i la distribució de crèdit per a l'adquisició de fons bibliogràfics per a la millora de les biblioteques públiques.  
 [2011/113]  
El Ministeri de Cultura i la Conselleria de Cultura i Esport han subscrit, després de la tramitació prèvia reglamentària, el 25 d'octubre de 2010, el conveni de col·laboració per a l'aportació i la distribució de crèdit per a l'adquisició de fons bibliogràfics per a la millora de les biblioteques públiques.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1852/2010, i que figura com a annex d'esta resolució.  
Valencia, 10 de gener de 2011.- La directora general del Secretariat del Consell: Mª Teresa Lleó Alonso.  
Conveni de col·laboració entre el Ministeri de Cultura i la Conselleria de Cultura i Esport de la Comunitat Valenciana, per a l'aportació i la distribució de crèdit per a l'adquisició de fons bibliogràfics per a la millora de les biblioteques públiques.  
Madrid, 25 d'octubre de 2010  
Reunits  
D'una part, la ministra de Cultura, Ángeles González-Sinde en virtut del Reial Decret 558/2009, de 7 de abril, en exercici de les competències que li confereixen l'article 6 i la disposició addicional tretzena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i l'article 13.3 de la Llei 6/1997, de 14 d'abril, d'Organització i Funcionament de l'Administració General de l'Estat.  
De l'altra, la consellera de Cultura i Esport de la Comunitat Valenciana, Trinidad Miró Mira, en virtut del Decret 5/2003, de 20 de juny, autoritzada per a aquest acte per l'Acord de 3 de setembre de 2010, del Consell, qui actua en nom i representació de la Generalitat de la Comunitat Valenciana en l'exercici de les seues competències, d'acord amb el que estableix l'article 35 de la Llei 5/1983, del Consell.  
Les parts reconeixen mútuament, en la qualitat en què cadascuna hi intervé, amb capacitat legal per a firmar aquest conveni, i   
Exposen  
Primer. Que l'article 44.1 de la Constitució Espanyola estableix que els poders públics promouran i tutelaran l'accés a la cultura, a la qual tothom hi té dret.  
Segon. Que l'article 149.2 de la Constitució Espanyola estableix que, sense perjuí de les competències que podran assumir les comunitats autònomes, l'Estat considerarà el servici de la cultura com a deure i atribució essencial i facilitarà la comunicació cultural entre les comunitats autònomes, d'acord amb elles.  
Tercer. Que l'article 49.1.6 de l'Estatut d'Autonomia de la Comunitat Valenciana estableix que la Generalitat té competència exclusiva en matèria d'arxius, biblioteques, museus, hemeroteques i de la resta de centres de depòsit que no siguen de titularitat estatal.  
Quart. Que la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en l'article 6, faculta l'administració General de l'Estat i els òrgans de govern de les comunitats autònomes per a la signatura de convenis de col·laboració entre elles, en l'àmbit de les seues competències respectives; també indica el contingut mínim dels convenis en qüestió.  
Cinqué. Que les directrius IFLA/UNESCO per al desenvolupament del servici de biblioteques públiques diuen, en el seu apartat 4.5, que totes les biblioteques públiques, independentment de la seua dimensió, han de posseir materials en diversos formats; en el 4.6 indica que, en línies generals, els fons hauran de tenir entre 1,5 i 2,5 publicacions per persona i que la quantitat mínima d'obres del punt de servici menor no haurà de ser inferior a 2.500 obres; en el 4.9, que l'índex d'adquisicions hauria d'estar entre 200 i 250 publicacions adquirides per cada 1.000 habitants a l'any.  
Sisé. Que en les biblioteques públiques espanyoles, en 2004, es disposava d'1,26 publicacions per habitant, es van adquirir 69 publicacions per cada 1.000 habitants i hi havia 427 punts de servici amb menys de 2.000 obres.  
Seté. Que a Espanya, el 2004, l'administració local hi era titular del 93% de les biblioteques públiques i finançava el 67,39% de les despeses que generaven.  
Huité. Que el Pla de Foment de la Lectura del Ministeri de Cultura té entre els seus objectius millorar les col·leccions de les biblioteques públiques, per a la qual cosa preveu un pla extraordinari de dotació bibliogràfica finançat amb 09.665.944 euros, que es distribuiran entre les diferents comunitats i ciutats autònomes d'acord amb allò acordat entre cadascuna d'elles i el Ministeri de Cultura.  
En conseqüència, el Ministeri de Cultura i la Conselleria de Cultura i Esport de la Comunitat Valenciana acorden formalitzar el present conveni de col·laboració d'acord amb les següents  
Clàusules  
Primera. Objecte   
Aquest conveni té com a objecte l'aportació i la distribució de crèdit per a l'adquisició de fons bibliogràfics per a la millora de les biblioteques públiques ubicades en la Comunitat Valenciana per un valor de 2.062.000 euros (aportació del Ministeri+ aportació de la comunitat/ ciutat autònoma) que es desglossa de la manera següent:  
1. El Ministeri de Cultura hi aporta 1.031.000 euros   
2. La Generalitat hi aporta 1.031.000 euros en l'exercici 2010. Aquesta quantitat, sempre que corresponga a crèdits de l'exercici a què es refereix aquest conveni, podrà haver sigut ja executada, en tot o en part, en el moment de la data de la signatura del conveni.  
Segona. Finançament  
 El finançament de les quantitats desglossades en la clàusula primera es farà de la manera següent:  
1. L'aportació que realitza el Ministeri de Cultura la finançarà el Ministeri mateix, per mitjà de la seua Direcció General del Llibre, Arxius i Biblioteques, a càrrec de l'aplicació pressupostària 03.88.021T.481.  
2. L'aportació que realitza la Comunitat Valenciana la realitzarà la Generalitat a càrrec de les aplicacions pressupostàries 52.36.65.766.94.6 (línies T2613000, 609.150 euros i T7216000, 200.820 euros), 91.75.05.073.02.6 (150.830 euros) i 68.16.71.384.50.7 (línea T3197000, 70.200 euros).  
3. Després de la signatura del conveni, el Ministeri de Cultura transferirà la quantitat fixada com a aportació seua, a la Conselleria de Cultura i Esport de la Generalitat.  
4. Tant l'aportació del Ministeri de Cultura com la de la Generalitat es realitzaran a càrrec de crèdits de l'exercici 2010.  
Tercera. Distribució dels crèdits   
 La distribució dels crèdits l'executarà la Conselleria de Cultura i Esport de la Generalitat, d'acord amb els criteris següents:  
1. L'aportació financera per a l'adquisició de fons bibliogràfics arribarà a totes les biblioteques públiques de la Comunitat Autònoma.  
2. D'acord amb el criteri de l'IFLA, l'aportació a cada biblioteca pública i a cada servici mòbil de biblioteca pública de la Comunitat Valenciana es calcularà en funció del nombre d'habitants a què preste servici.   
3. La Generalitat podrà adaptar aquests criteris de distribució en funció de les seues peculiaritats.  
Quarta. Gestió i control dels crèdits.   
La gestió dels crèdits la durà a terme l'Administració Autonòmica d'acord amb el text de la Llei 30/2007, de 30 d'octubre, de Contractes del Sector Públic; també hi serà d'aplicació el que prevu la Llei 38/2003, General de Subvencions. El control de l'activitat objecte del present conveni estarà subjecte al que estableix la Llei 47/2003, General Pressupostària, així com al Decret Legislatiu de 26 de juny de 1991, per qual s'aprova el Text Refós de la Llei d'Hisenda Pública de la Generalitat.  
Cinquena. Comissió de seguiment  
Una Comissió realitzarà el seguiment i el control d'aquest conveni de col·laboració. Aquesta Comissió estarà composta per representants de l'administració General de l'Estat, de les administracions autonòmiques i de la Federació Espanyola de Municipis i Províncies.  
El funcionament i les competències de la commisió estaran adreçades al seguiment de l'execució i del compliment del conveni.  
Sisena. Justificació   
La Comunitat Valenciana certificarà l'aplicació dels crèdits objecte d'aquest conveni a l'adquisició de fons bibligràfics per a la millora de les biblioteques públiques ubicades a la Comunitat Valenciana, seguint el model adjunt com a annex I. Aquest certificat serà remés a la Direcció General del Llibre, Arxius i Biblioteques del Ministeri de Cultura en el termini màxim de tres mesos a partir de l'acabament d'aquest conveni.   
Setena. Modificació i resolució   
El present conveni de col·laboració podrà ser modificat de mutu acord entre les parts, sempre que l'oportú acord de modificació siga formalitzat i es produïsca abans de l'expiració del seu termini de duració.  
   
Serà causa de resolució d'aquest conveni el mutu acord, i l'incompliment de les seues clàusules per alguna de les parts.  
Així mateix, podrà ser resolt per acord motivat d'una d'elles, que haurà de comunicar-se per escrit a l'altra part almenys amb tres mesos d'antelació a la data prevista de resolució.  
Huitena. Duració  
 El present conveni de col·laboració estarà vigent fins al 30 de juny de 2011.  
Novena. Naturalesa i règim jurídic. El present conveni té la naturalesa i el règim jurídic establit en els articles 6 i 8 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i està inclòs en el que preveu l'article 4.1.c) de la Llei 30/2007, de 30 d'octubre, de Contractes del Sector Públic.   
Les qüestions litigioses que puguen provocar la interpretació, la modificació, els efectes o la resolució del present conveni, seran resoltes de conformitat amb la Llei 29/1998, de 13 de juliol, Reguladora de la Jurisdicció Contenciosa Administrativa.   
I com a prova de conformitat, se subscriu el present conveni, al lloc i en la data abans indicats, a un sol efecte i per duplicat exemplar, un per a cadascuna de les parts.  
La ministra de Cultura: Ángeles González-Sinde   
La consellera de Cultura i Esport: Trinidad Miró Mira  
Annex I  
Model de justificació  
El Sr./la Sra. ???????????????, en representació de la Conselleria de de la comunitat autònoma de ...........................................,  
Certifica  
Que la Conselleria de........ de la Comunitat Autònoma de .............ha aplicat els crèdits previstos en el Conveni de Col·laboració entre el Ministeri de Cultura i l'esmentada Conselleria per a l'aportació i la distribució de crèdit destinat a l'adquisició de fons bibliogràfics per a la millora de les biblioteques públiques ubicades a la comunitat autònoma de , signat el - . de ???????. de , d'acord amb el detall següent:  
Quantia en euros  
Compra directa de fons   
Subvencions:  
Resolució de .. / .. / 200..   
   
Nombre de biblioteques públiques beneficiades   
   
Certificat que signa a ??????.., el ?- de .... de 2011.